Bankkonsultant bedrieg staatsdepartement glo uit miljoene(Argieffoto: Bill Oxford/Unsplash) ŉ Bankkonsultant vir Absa is agter tralies nadat hy glo nagenoeg R25 miljoen uit ŉ rekening van die Limpopo-regering gesteel het. Kapt. Matimba Maluleke, woordvoerder van die Valke in Limpopo, het gesê lede van die Valke en die Waterval-polisie het die 27-jarige konsultant Vrydag in hegtenis geneem. Hy het glo die R25 miljoen rand na verskillende rekeninge wat hy vroeër geopen het, oorgeplaas. “Ten spyte van sy pogings om dit te versteek, het die span met groot moeite die ingewikkelde web van rekeninge wat met hom verbind word, nagespoor en die geld laat bevries,” het Maluleke gesê. Die verdagte is by sy werkplek aangekeer en sy huis is deursoek. Die polisie het beslag gelê op vier Absa-bankkaarte, twee onttrekkingstrokies en R2 030 kontant. Hy verskyn na verwagting Maandag in die Waterval-landdroshof op ŉ aanklag van bedrog. Maluleke het gesê nog inhegtenisnemings behoort binnekort te volg.